Diari Oficial de la Generalitat Valenciana


Sumari del DOGV 6050, del 06-07-2009 (2009/7825)

Resolució de 29 de juny de 2009, de la Fundació de Comunitat Valenciana La Llum de les Imatges, per la qual es fa pública la rescissió del contracte d'obres del projecte amb número d'expedient 08/0020/LU, «Intervencions interiors en l'església de Sant Martí Bisbe i Sant Antoni Abat».
--------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6050

Data del DOGV
:   06-07-2009

Secció del DOGV
:   V. ANUNCIS - B) LICITACIÓ I ADJUDICACIÓ DE CONTRACTES

Número del document
:   2009/7825


Data del document
:   29-06-2009

Organisme emissor
:   Fundació de la Comunitat Valenciana la Llum de Les Imatges

Tipus de document
:   Resolució

Anàlisi jurídica

 Descriptors 

:   * contracte d'obres
    * adjudicació de contracte administratiu

Resolució de 29 de juny de 2009, de la Fundació de Comunitat Valenciana La Llum de les Imatges, per la qual es fa pública la rescissió del contracte d'obres del projecte amb número d'expedient 08/0020/LU, «Intervencions interiors en l'església de Sant Martí Bisbe i Sant Antoni Abat». [2009/7825]  
Antecedents   
Amb data 10 de desembre de 2008, s'aprovaren el plecs de clàusules administratives i de prescripcions tècniques que regix l'expedient per a la contractació per la Fundació de la Comunitat Valenciana La Llum de les Imatges (d'ara en avant la Fundació), a través del procediment obert, d'obres d'intervencions interiors en l'església de Sant Martí Bisbe i Sant Antoni Abat de València, amb un pressupost d'un milió cent noranta-set mil tres-cents noranta-huit euros amb noranta-set cèntims (1.197.398,97 €) IVA inclòs, i un termini d'execució de 9 mesos.  
L'anunci de licitació es va publicar en el Diari Oficial de la Comunitat Valenciana el 9 de gener de 2009, així com en la mateixa data, en el «perfil del contractant» de la Fundació, on també van estar publicats els plecs de clàusules administratives a fi d'assegurar la transparència i l'accés públic a la informació relativa a les activitats contractuals de la Fundació.  
El termini de finalització d'entrega de pliques va ser el 4 de febrer de 2009, i per a esta obra es van presentar tretze ofertes.  
El 6 de febrer de 2009 es reunix la mesa de contractació per a examinar la documentació administrativa presentada per les empreses licitadores i el seu compliment amb tots els requisits exigits per a participar en la licitació.  
La mateixa mesa de contractació es reunix el 9 de febrer de 2009 per a l'obertura de les propostes econòmiques en acte públic.  
Es procedix a la baremació realitzada pel Servici d'Arquitectura de la Conselleria de Cultura i Esport, d'acord amb els criteris establits en el quadre de característiques del plec de condicions administratives que han regit este concurs.  
En reunió de 19 de febrer de 2009, s'aprova la proposta d'adjudicació amb l'informe del Servici d'Arquitectura de la Conselleria de Cultura i Esport, i es proposa elevar a l'òrgan de contractació l'adjudicació de l'obra a l'empresa Edificaciones y Construcciones La Vall, SA, per ser la que ha presentat la proposta tècnica i econòmicament més avantatjosa per a la Fundació, per un import de nou-cents trenta sis mil cent noranta-huit euros amb noranta cèntims (936.198,90 €) IVA inclòs, i un termini d'execució de 6 mesos i mig.  
El 20 de febrer l'òrgan de contractació ratifica l'adjudicació provisional, donant un termini de quinze dies des d'esta mateixa data perquè aporte els documents exigits per a la formalització del contracte.  
Rebuda la documentació per l'adjudicatària amb data 26 de febrer de 2009, s'eleva a definitiva esta adjudicació.  
El 6 de març de 2009, es formalitza en contracte privat i, l'11 de març, se subscriu l'acta de comprovació de replanteig previ i inici d'obra, determinant que el termini de finalització siga el 30 de setembre de 2009.  
En l'execució del referit contracte van tindre lloc les incidències que estan adequadament reflectides en l'expedient administratiu, entre les quals convé destacar les següents: ja en l'acta de visita d'obra de 30 d'abril de 2009, l'obra es troba en una fase de retard generalitzat segons la programació general de l'obra; en l'acta de visita d'obra de data 6 de maig es recorda a l'empresa l'obligatorietat de portar la programació de l'obra al dia i d'ubicar els retards existents per a poder finalitzar l'obra en el temps previst.  
Amb data 7 de maig l'arquitecte director de les obres, remet un escrit a l'empresa, indicant-li la seua preocupació per la situació respecte a l'obra, en la qual, en dos mesos d'execució (28,57% del temps total), només s'ha certificat l'1,18%, quan segons el pla d'obra, hauria d'haver-se realitzat el 24,87% de l'obra.  
Es convoca una reunió el dia 13 de maig de 2009 amb l'empresa, en la seu de la Fundació. En esta reunió s'al·lega que la paralització de l'obra obeïx a dificultats financeres per part de l'empresa, però que estes tindran com més prompte millor contestació per part d'una entitat financera. S'acorda que en la pròxima visita d'obra, l'empresa ha d'haver reiniciat les obres o se li invitarà a rescindir el contracte de mutu acord.  
En les següents actes de la direcció facultativa, es posa de manifest que s'està executant obra, però no segons la planificació per a poder finalitzar en el termini previst. Després de la visita del 3 de juny de 2009, s'acorda que a causa de l'incompliment de la planificació i de l'expectativa exposada per l'empresa de no poder finalitzar en la data prevista amb les condicions actuals, es convocarà una reunió per al dilluns 8 de juny per a rescindir el contracte de mutu acord.  
Reunits en la seu de la Fundació el dia 8 de juny de 2009, per part de la Fundació, Carmen Díaz Quintero com a gerent, Carles Boigues i Gregori com a coordinador d'arquitectura i Santiago Tormo Esteve com a tècnic de l'obra, i per part de l'empresa Edificaciones y Construcciones La Vall, SA, José Manuel Mesado com a director general adjunt, Vicente Valls com a cap de restauració i Berta de Miguel com a cap d'obra, s'acorda la resolució de rescissió del contracte de mutu acord i la preparació de la liquidació que comprendrà la constatació i mesurament de les obres ja realitzades.  
S'establix que l'obra ha de ser continuada amb la major celeritat per l'interés públic i la terminació en el termini estipulat. Atesa la situació financera d'esta Fundació, l'òrgan de contractació opta com a únic criteri per a la nova adjudicació pel de l'oferta econòmica.   
Segons açò, s'establix que la nova empresa adjudicatària siga la unió temporal d'empreses Infraestructuras Terrestres, SA - Intersa Levante, SA, per un import de nou-cents quaranta-quatre mil huitanta-tres euros amb cinquanta cèntims (944.083,50 €) IVA inclòs, del qual es descomptarà la liquidació de l'obra d'allò que s'ha efectuat per l'anterior empresa adjudicatària.  
Fonaments de dret  
La clàusula 42 del plec de condicions administratives establix que l'òrgan de contractació de la Fundació posseïx la prerrogativa d'interpretar el contracte objecte d'este plec i resoldre els dubtes que oferisca el seu compliment. Igualment, podrà modificar-lo per raons d'interés públic, acordar-ne la resolució, i determinar-ne els efectes, dins dels límits i amb subjecció als requisits i els efectes assenyalats en la vigent legislació de contractes de les administracions públiques. En particular, serà aplicable el que disposen els articles 202, 203 i 217 de la Llei de Contractes del Sector Públic.  
L'article 194 de la Llei 30/2007, de 30 d'octubre, de Contractes del Sector Públic, pel fet que establix que «l'òrgan de contractació ostenta la prerrogativa d'interpretar els contractes administratius, resoldre els dubtes que oferisca el seu compliment, modificar-los per raons d'interés públic, acordar-ne la resolució i determinar els efectes d'esta».  
L'article 206 lletra e) de la Llei 30/2007, de 30 d'octubre, de Contractes del Sector Públic, pel fet que establix com a causa de resolució dels contractes la demora en el compliment dels terminis per part del contractista.  
L'article 207 apartat 6 de la Llei 30/2007, de 30 d'octubre, de Contractes del Sector Públic, pel fet que establix que, en el cas que les penalitats a què donara lloc la demora en el compliment del termini arribaren a un múltiple del 5% de l'import del contracte, caldrà ajustar-se al que disposa l'article 196.4.  
L'article 208 apartat 2n de la Llei 30/2007, de 30 d'octubre, de Contractes del Sector Públic, pel fet que establix que quan la resolució es produïsca per mutu acord, els drets de les parts s'acomodaran al vàlidament estipulat per elles.  
L'article 109 del Reglament General de la Llei de Contractes de les Administracions Públiques, aprovat per Reial Decret 1098/2001 de 12 d'octubre, quant al procediment per a la resolució dels contractes.  
Atesa la situació laboral i financera de l'empresa, la Fundació, pel bé i per raons de l'interés públic, considera que és innecessari i inconvenient penalitzar-la i amb això agreujar més la situació en què està l'empresa, amb la qual cosa arriba a un acord de liquidació.  
L'article 90 apartat 1r de la Llei 30/2007, de 30 d'octubre, de Contractes del Sector Públic, sobre devolució i cancel·lació de les garanties.  
L'article 65 apartat 2n del Reglament General de la Llei de Contractes de les Administracions Públiques, aprovat per Reial Decret 1098/2001 de 12 d'octubre, quant a les devolucions i embargaments de garanties.  
Com que és de mutu acord no cal l'embargament de la garantia.  
L'article 172 del Reglament General de la Llei de Contractes de les Administracions Públiques, aprovat per Reial Decret 1098/2001 de 12 d'octubre, que establix que les obres han de continuar.  
L'article 144 apartat 2n de la Llei 30/2007, de 30 d'octubre, de Contractes del Sector Públic, pel fet que establix l'examen de les proposicions i la proposta d'adjudicació. La proposta d'adjudicació no crea cap dret en favor del licitador proposat enfront de l'administració. No obstant això, quan l'òrgan de contractació no adjudique el contracte d'acord amb la proposta formulada, haurà de motivar-ne la decisió.  
Segons els anteriors antecedents de fet i fonaments de dret, a proposta de la mesa de contractació, resolc:  
Resoldre el contracte d'obres «Intervencions interiors en l'església de Sant Martí Bisbe i Sant Antoni Abat de València», adjudicat a l'empresa Edificaciones y Construcciones La Vall, SA, per un import de nou-cents trenta-sis mil cent noranta-huit euros amb noranta cèntims (936.198,90 €) IVA inclòs.  
Tornar la garantia efectuada per a la contractació de l'obra per un import de quaranta mil tres-cents cinquanta-tres euros amb quaranta cèntims (40.353,40 €).  
Liquidar l'obra, el que comprendrà la constatació i mesurament de les obres ja realitzades, especificant les que siguen com pertoca i fixant els saldos pertinents a favor o en contra del contractista.  
Adjudicar provisionalment el contracte d'«Intervencions interiors en l'església de Sant Martí Bisbe i Sant Antoni Abat de València» a la unió temporal d'empreses Infraestructuras Terrestres, SA - Intersa Levante, SA, per un import de nou-cents quaranta-quatre mil huitanta-tres euros amb cinquanta cèntims (944.083,50 €) IVA inclòs, del qual es descomptarà la liquidació de l'obra d'allò que s'haja efectuat per l'anterior empresa adjudicatària.  
Notificar l'adjudicació provisional del contracte a l'interessat i publicar-la en el perfil del contractant de la Fundació.  
Requerir l'empresa adjudicatària perquè en el terme de 10 dies hàbils, comptadors des de la publicació en el perfil del contractant de l'adjudicació provisional, presente els documents següents:   
- Certificats acreditatius d'estar al corrent en el compliment de les seues obligacions tributàries amb l'administració estatal i l'autonòmica valenciana (articles 13 i 15 del Reial Decret 1098/2001, de 12 d'octubre).   
- Certificat acreditatiu d'estar al corrent en el compliment de les seues obligacions amb la Seguretat Social (article 14 i 15 del Reial Decret 1098/2001, de 12 d'octubre).   
- L'alta, referida a l'exercici corrent, o l'últim rebut de l'impost d'activitats econòmiques en l'epígraf corresponent a l'activitat que es contracta, completat amb una declaració responsable de no haver-se donat de baixa en la matrícula de l'esmentat impost.   
- En el cas que el licitador no estiga obligat a presentar les declaracions o documents assenyalats en els tres punts anteriors, s'acreditarà esta circumstància per mitjà de declaració responsable.   
- Document que acredite haver constituït, a disposició de la Fundació, garantia definitiva per un import de quaranta mil sis-cents noranta-tres euros amb vint-i-cinc cèntims (40.693,25 €), en qualsevol de les modalitats legalment admeses.   
- Escriptura de poder de la persona que actua en representació de la societat o de l'UTE, inscrita, si és el cas, en el Registre Mercantil, llevat que aquella haguera sigut presentada en el moment de la licitació. La persona que actua en representació de la societat o de l'UTE haurà de tindre poders bastants per a exercitar els drets i complir les obligacions que es deriven del contracte fins a l'extinció d'este.   
- Compromís exprés del pagament de qualsevol tipus de tributs derivats de l'objecte d'este contracte, siguen locals (IAE, ICIO, Taxa per llicències urbanístiques...), estatals o autonòmics i tots els altres gastos que siguen a compte del contractista segons el que establix la clàusula 2.5 del plec. Este compromís es presentarà segons el model que figura com a annex V.  
- Compromís de l'efectiva disposició dels mitjans que s'hagueren compromés a dedicar o adscriure a l'execució del contracte. Esta és una de les obligacions essencials del contracte annex VI.  
- Acreditació de compte corrent a l'efecte del pagament, segons model de l'annex VII.   
L'elevació a definitiva de l'adjudicació provisional serà dins dels 10 dies hàbils següents a aquell en què expire el termini de 15 dies hàbils assenyalat en el paràgraf primer de l'article 135.4 de la Llei de Contractes del Sector Públic, sempre que l'adjudicatari haja presentat la documentació assenyalada i constituït la garantia definitiva.   
Una vegada aprovada definitivament l'adjudicació del contracte, la resolució motivada haurà de notificar-se als candidats. L'adjudicació definitiva es publicarà en el perfil del contractant de la Fundació i també en el Diari Oficial de la Comunitat Valenciana.   
Contra esta resolució, que posa fi a la via administrativa, podrà interposar-se, potestativament, recurs de reposició davant de la Fundació en el termini d'un mes comptador des de l'endemà de la seua notificació, de conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, sense perjuí que els interessats puguen utilitzar qualsevol altra via que consideren oportuna.  
València, 29 de juny de 2009.- La presidenta efectiva p. d. (Resolució 29.06.2009), la gerent de la Fundació de la Comunitat Valenciana La Llum de les Imatges: Carmen D. Quintero